Sügisel alustavad Kuressaare gümnaasiumis lisaks gümnasistidele ja täiskasvanutele hiina keele õpinguid kuuenda klassi õpilased.
“Septembri alguses jätkavad samad grupid, kes Wei Yu käe all on hiina keele õpingutega juba alustanud,” ütles KG õppealajuhataja Maidu Varik. “Lisanduvad kaks gruppi kümnendast klassist ja üks kuuenda klassi õpilaste grupp.”
Variku kinnitusel on kool kodumaale naasnud Wei Yu asemel uue õpetaja juba leidnud. “Leidsime ta Hiina kultuuri instituudi vahendusel nagu eelmisegi õpetaja,” rääkis Varik. “Hiinas korraldati uus konkurss ja õpetaja – seekord naisterahvas, kelle inglisepärane nimi on Cynthia – valiti välja. Loodetavasti saab ta oma paberid suvel korda ja septembri alguseks peaks ta kohal olema.”
Maidu Variku sõnul tasub õpilastel suvel seega mõelda, kas hakata uuest kooliaastast hiina keelt õppima.